CELEX: 32021R1350
Language: ro
Date: 2021-05-06 00:00:00
Title: Regulamentul delegat (UE) 2021/1350 al Comisiei din 6 mai 2021 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează cerințele ce asigură faptul că mecanismele de guvernanță ale unui administrator sunt suficient de solide (Text cu relevanță pentru SEE)

13.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 291/9
               
            
         REGULAMENTUL DELEGAT (UE) 2021/1350 AL COMISIEI
         din 6 mai 2021
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează cerințele ce asigură faptul că mecanismele de guvernanță ale unui administrator sunt suficient de solide
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 4 alineatul (9),
         întrucât:
         
                     (1)
                  
                  
                     Pentru a fi solide, mecanismele de guvernanță ale administratorilor de indici de referință ar trebui să prevadă o structură organizațională care să specifice în mod clar și documentat procedurile decizionale ale conducerii, liniile interne de raportare și atribuirea funcțiilor și a responsabilităților persoanelor implicate în furnizarea unui indice de referință.
                  
               
                     (2)
                  
                  
                     Mecanismele solide de guvernanță ar trebui să permită identificarea și gestionarea eventualelor conflicte de interese care pot apărea în cadrul structurii organizaționale a administratorilor de indici de referință. Prin urmare, mecanismele de guvernanță ale administratorilor de indici de referință ar trebui să precizeze în special structura organului de conducere, precum și rolurile și responsabilitățile acestuia.
                  
               
                     (3)
                  
                  
                     O circumstanță care poate da naștere unui conflict de interese nu împiedică automat o persoană implicată în conflictul de interese respectiv să se implice în furnizarea unui indice de referință. Cu toate acestea, administratorii de indici de referință ar trebui să identifice toate circumstanțele care pot genera un conflict de interese potențial sau real, să le evalueze și să decidă, după caz, luarea unor măsuri de atenuare.
                  
               
                     (4)
                  
                  
                     Administratorii de indici de referință care fac parte dintr-un grup ar trebui să evalueze în mod corespunzător orice implicații ale structurii grupului pentru propriile mecanisme de guvernanță. Într-o astfel de evaluare ar trebui să se analizeze măsura în care conflictele de interese rezultate ar putea compromite capacitatea administratorilor de a-și îndeplini obligațiile de reglementare. De asemenea, ar trebui să se evalueze dacă independența administratorilor ar putea fi compromisă de structura grupului sau de faptul că un membru al organului de conducere al administratorilor este și membru al consiliului de administrație al altor entități din același grup. Respectivii administratori de indici de referință ar trebui să adopte proceduri specifice pentru prevenirea și gestionarea conflictelor de interese care pot apărea din cauza structurii grupului respectiv.
                  
               
                     (5)
                  
                  
                     Administratorii care își desfășoară activitatea în cadrul unui grup ar trebui să poată căuta sinergii la nivel de grup. Cu toate acestea, funcțiile care sunt externalizate în cadrul unui grup ar trebui să fie conforme cu articolul 10 din Regulamentul (UE) 2016/1011 și cu toate celelalte dispoziții relevante din regulamentul respectiv.
                  
               
                     (6)
                  
                  
                     În conformitate cu principiul proporționalității, administratorii indicilor de referință nesemnificativi nu ar trebui să fie supuși unei sarcini administrative excesive. În ceea ce privește indicii lor de referință nesemnificativi, administratorii respectivi ar trebui, prin urmare, să poată deroga de la anumite cerințe privind structura lor organizațională. În plus, atunci când acest lucru este justificat având în vedere natura, amploarea și complexitatea activităților lor, probabilitatea apariției unui conflict de interese între furnizarea indicelui de referință și orice alte activități ale administratorului și nivelul puterii discreționare implicat în procesul de furnizare a indicelui de referință, anumiți administratori de indici de referință ar trebui să poată deroga de la cerința de a specifica în mecanismele lor de guvernanță procedura de numire a organului de conducere.
                  
               
                     (7)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (8)
                  
                  
                     ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2).
                  
               
                     (9)
                  
                  
                     Pentru a se asigura coerența cu data aplicării articolului 5 din Regulamentul (UE) 2019/2175 al Parlamentului European și al Consiliului (3), care a introdus în Regulamentul (UE) 2016/1011 articolul 4 alineatul (9) din regulamentul respectiv, prezentul regulament ar trebui să se aplice de la 1 ianuarie 2022,
                  
               ADOPTĂ PREZENTUL REGULAMENT:
         
            Articolul 1
            Procedurile decizionale, atribuirea funcțiilor și a responsabilităților și liniile interne de raportare
            
               (1)   Mecanismele de guvernanță ale administratorilor de indici de referință trebuie să fie aprobate de organul de conducere, dacă există un astfel de organ, și să precizeze, într-un mod clar și bine documentat, toate elementele următoare:
               
                           (a)
                        
                        
                           procedurile decizionale ale conducerii;
                        
                     
                           (b)
                        
                        
                           o organigramă a administratorului de indici de referință în care este prezentat modul în care persoanelor direct implicate în furnizarea unui indice de referință le sunt atribuite funcțiile și responsabilitățile;
                        
                     
                           (c)
                        
                        
                           liniile interne de raportare.
                        
                     
            
               (2)   Procedurile menționate la alineatul (1) litera (a) trebuie să acopere toate elementele următoare, în funcție de situație:
               
                           (a)
                        
                        
                           componența, rolurile și responsabilitățile organului de conducere și ale eventualelor comitete conexe;
                        
                     
                           (b)
                        
                        
                           structura organului de conducere;
                        
                     
                           (c)
                        
                        
                           numirea organului de conducere.
                        
                     
            
               (3)   În organigrama menționată la alineatul (1) litera (b) se precizează toate funcțiile externalizate în cadrul și în afara grupului administratorului și toți membrii personalului comun din cadrul grupului administratorului. La atribuirea funcțiilor și responsabilităților, mecanismele de guvernanță ale administratorilor trebuie să garanteze că, în cazul în care persoanele îndeplinesc funcții multiple sau sunt implicate în diferite comitete, acestea sunt în măsură să dedice suficient timp funcțiilor și responsabilităților care le sunt atribuite și nu sunt împiedicate să își exercite funcțiile în mod corect, onest și profesionist.
               În sensul primului paragraf, administratorii iau în considerare numărul de reuniuni la care trebuie să participe persoana în cauză, natura postului specific și responsabilitățile aferente și dacă persoana în cauză exercită orice altă funcție sau activitate.
            
            
               (4)   Mecanismele de guvernanță ale administratorilor de indici de referință trebuie să prevadă un cadru clar de remunerare pentru toate persoanele direct implicate în furnizarea indicelui de referință, ținând seama de funcțiile și responsabilitățile care le sunt atribuite.
            
            
               (5)   Administratorii de indici de referință pot alege să nu aplice alineatul (2) litera (c) și alineatul (4) în ceea ce privește indicii lor de referință nesemnificativi.
            
            
               (6)   Administratorii de indici de referință pot alege să nu aplice alineatul (2) litera (c) și alineatul (4) atunci când o asemenea derogare este adecvată și proporțională, având în vedere următoarele:
               
                           (a)
                        
                        
                           natura, dimensiunea și complexitatea activităților administratorului;
                        
                     
                           (b)
                        
                        
                           probabilitatea apariției unui conflict de interese între furnizarea indicelui de referință și orice alte activități ale administratorului;
                        
                     
                           (c)
                        
                        
                           nivelul puterii discreționare implicat în procesul de furnizare a indicelui de referință.
                        
                     
         
         
            Articolul 2
            Răspundere
            
               (1)   În cadrul structurii organizaționale a administratorilor de indici de referință, mecanismele de guvernanță trebuie să specifice într-un mod clar și bine documentat răspunderea următoarelor persoane:
               
                           (a)
                        
                        
                           persoanele responsabile pentru deciziile care ar putea avea un impact semnificativ asupra furnizării indicelui de referință, în special în cazul în care deciziile respective sunt delegate;
                        
                     
                           (b)
                        
                        
                           persoanele responsabile cu publicarea sau divulgarea conflictelor de interese existente sau potențiale, în temeiul articolului 4 alineatul (5) din Regulamentul (UE) 2016/1011;
                        
                     
                           (c)
                        
                        
                           persoanele responsabile cu stabilirea unor proceduri specifice de control intern pentru a garanta integritatea și seriozitatea angajatului sau a persoanei care stabilește indicele de referință, menționate la articolul 4 alineatul (8) din Regulamentul (UE) 2016/1011;
                        
                     
                           (d)
                        
                        
                           persoanele responsabile cu raportarea internă a oricăror circumstanțe care pot da naștere unor conflicte de interese.
                        
                     
            
               (2)   Administratorii de indici de referință pot alege să nu aplice alineatul (1) litera (d) în ceea ce privește indicii lor de referință nesemnificativi.
            
         
         
            Articolul 3
            Cerințe în materie de transparență
            
               (1)   Mecanismele de guvernanță ale administratorilor de indici de referință trebuie să garanteze că tot personalul lor de conducere și toți angajații lor, precum și orice altă persoană fizică ale cărei servicii sunt puse la dispoziția lor sau se află sub controlul lor și care sunt direct implicate în furnizarea unui indice de referință își cunosc responsabilitățile și procedurile care trebuie urmate pentru îndeplinirea corespunzătoare a responsabilităților respective.
            
            
               (2)   În cazul în care un administrator de indici de referință face parte dintr-un grup, mecanismele de guvernanță ale administratorului respectiv trebuie să detalieze toate funcțiile aferente eventualelor servicii și activități legate de furnizarea indicelui de referință care au fost externalizate, inclusiv către entități din grup, în conformitate cu articolul 10 din Regulamentul (UE) 2016/1011.
            
         
         
            Articolul 4
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
         
            (3)  Regulamentul (UE) 2019/2175 al Parlamentului European și al Consiliului din 18 decembrie 2019 de modificare a Regulamentului (UE) nr. 1093/2010 de instituire a Autorității europene de supraveghere (Autoritatea bancară europeană), a Regulamentului (UE) nr. 1094/2010 de instituire a Autorității europene de supraveghere (Autoritatea europeană de asigurări și pensii ocupaționale), a Regulamentului (UE) nr. 1095/2010 de instituire a Autorității europene de supraveghere (Autoritatea europeană pentru valori mobiliare și piețe), a Regulamentului (UE) nr. 600/2014 privind piețele instrumentelor financiare, a Regulamentului (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și a Regulamentului (UE) 2015/847 privind informațiile care însoțesc transferurile de fonduri (JO L 334, 27.12.2019, p. 1).